《李宣自殿院归阙拜礼部郎》
明代·黎贞

十年窗下不辞劳，三峡词源倒海涛。龙虎榜中高入第，凤凰池上惯挥毫。

青云路阔轮蹄稳，紫殿风清剑佩高。四海只今鲸浪静，经邦奚惮试牛刀。

作者简介：广东新会人，字彦晦，号陶陶生、秫坡。元末从孙蕡学。为人坦荡不羁，以诗酒自放。洪武初，署本县训导。坐事戍辽东。时孙蕡亦戍辽东，坐蓝玉党被杀，为敛葬之。历十八年，放还。卒年五十九。有《秫坡集》、《古今一览》。